**Познаваш ли ГЕРОИТЕ на 2023 г.?**

 *Всеки може да номинира доброволец или журналист за Годишните награди за доброволчество на TimeHeroes*

Най-голямата платформа за доброволчество в България [TimeHeroes.org](https://timeheroes.org/) отваря номинациите за своите Годишните награди за доброволчество ГЕРОИТЕ.

**За седма година ГЕРОИТЕ ще отличат хора и организации, допринесли за развитието на доброволчеството в България.**

До **29 февруари** на [awards.timeheroes.org](https://awards.timeheroes.org/) всеки може да номинира доброволци и журналисти, заедно с техните добри дела и заслуги, реализирани в периода **януари – декември 2023 г.**

**Номинациите в категория „Организация“** ще бъдат автоматично генерирани от качените на платформата TimeHeroes.org доброволчески инициативи от периода 1 януари - 31 декември. Номинациите в **категория „Компания“** ще бъдат генерирани автоматично от всички инициативи на компаниите, участници в инициативата [„Доброволчеството е ценност“](https://manifesto.timeheroes.org/en), осъществили поне една акция в подкрепа на кауза в посочения период.

Всички номинации в четирите категории ще бъдат оценявани от независимо жури, което ще предложи тазгодишните носители на приза ГЕРОИТЕ. В журито ще влязат личности с активна гражданска позиция. Тяхната задача ще е да откроят доброволчески истории и техните създатели, които са вдъхновяващи, смели, новаторски, израз на активна общественополезна дейност и позиция, или пример за значително положително въздействие върху дадена кауза или общност. Можете да се запознаете с всички критерии за оценяване и правилата на наградите на [awards.timeheroes.org/rules-2023.](https://awards.timeheroes.org/rules-2023)

**А защо номинациите са важни?**

Номинациите са **символичен жест**, който прави видими усилията на хора, които даряват своето време безвъзмездно, за да подкрепят различни каузи.

*„Героите чистят чешми, ремонтират стари кина, обикалят самотни възрастни хора, елиминират сметища, преподават математика на деца от бедни семейства, маркират трасета за маратони, събират боклуци в планината. Героите не са само в големите градове. Те са навсякъде около нас“*, пишат организаторите на инициативата и канят всеки да посочи неговия „герой“, за да се превърне примерът му във вдъхновение.

В миналогодишното издание на ГЕРОИТЕ бяха отличени **32** **изключителни доброволчески примера**, сред които [Стела Илиева](https://awards.timeheroes.org/stela-ilieva), [Дмитрий Галихин](https://awards.timeheroes.org/dmitrii-galihin), [Доброволците от Центъра за съдействие на бежанци - Варна](https://awards.timeheroes.org/centar-bezhantsi-varna), организации като [Национална асоциация на доброволците на Република България](https://awards.timeheroes.org/asociacia-dobrovolci-bulgaria), [Фондация Emprove и фондация „Будителките“](https://awards.timeheroes.org/emprove-buditelkite), [Фондация „Добро за всеки“](https://awards.timeheroes.org/dobrozavseki), [СУОБ „Мати Украйна“](https://awards.timeheroes.org/mati-ukraina), [Фондация Ukraine support and renovation / Втори дом](https://awards.timeheroes.org/vtori-dom), [Фондации “За доброто”, “Три жени”](https://awards.timeheroes.org/za-dobroto-tri-jeni), както и компании като [CluneTech](https://awards.timeheroes.org/clunetech), [Schwarz IT Bulgaria](https://awards.timeheroes.org/schwarz-it-bulgaria) и [SoftUni](https://awards.timeheroes.org/softuni), насърчаващи доброволческото участие на техни служители в различни каузи извън офиса. Отличени бяха още и журналистите [Мария Черешева](https://awards.timeheroes.org/maria-cheresheva), [Денислава Данкова](https://awards.timeheroes.org/denislava-dankova), [Енея Георгиева](https://awards.timeheroes.org/eneya-georgieva) и [Владимир Гешев](https://awards.timeheroes.org/vladimir-geshev).

От 2012 г. досега [TimeHeroes.org](https://timeheroes.org/bg/) помага на българите да подкрепят социални и културни инициативи с времето и уменията си. С над 95 000 регистрирани доброволци, обединени около близо 2900 инициативи на 1125 неправителствени организации (НПО) и активисти в цялата страна, платформата е основният източник на доброволци и предметни дарения за добри дела.

Церемонията по награждаването на ГЕРОИТЕ ще се осъществи през април, подробностите за събитието ще бъдат обявени допълнително.

*Годишните награди за доброволчество ГЕРОИТЕ се осъществяват с подкрепата и под патронажа на* ***Фондация “Америка за България”****.*

**За контакти:**

Наталия Иванова

+359 886 151 432

hello@timeheroes.org